KOMISIJOS REGLAMENTAS (EB) Nr. 204/2006
2006 m. vasario 6 d.
suderinantis Tarybos reglamentą (EEB) Nr. 571/88 ir iš dalies keičiantis Komisijos sprendimą 2000/115/EB siekiant organizuoti Bendrijos žemės ūkio valdų struktūros tyrimus 2007 m.
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1988 m. vasario 29 d. Tarybos reglamentą (EEB) Nr. 571/88 dėl Bendrijos žemės ūkio valdų struktūros tyrimų organizavimo (1), ypač į jo 5 ir 8 straipsnius,
kadangi:
(1)
Atsižvelgiant į žemės ūkio sektoriaus ir Bendrosios žemės ūkio politikos pokyčius, reikia suderinti Reglamento (EEB) Nr. 571/88 I priede pateiktą rodiklių sąrašą.
(2)
Tam tikrose valstybėse narėse 2003 m. atlikto Bendrijos žemės ūkio valdų struktūros tyrimo rezultatai parodė, kad kai kurie rodikliai yra nereikšmingi, o kitų rodiklių svarba išaugo.
(3)
2003 m. rugsėjo 29 d. Tarybos reglamentu (EB) Nr. 1782/2003, nustatančiu bendrąsias tiesioginės paramos schemų pagal bendrą žemės ūkio politiką taisykles ir nustatančiu tam tikras paramos schemas ūkininkams bei iš dalies pakeičiančiu Reglamentus (EEB) Nr. 2019/93, (EB) Nr. 1452/2001, (EB) Nr. 1453/2001, (EB) Nr. 1454/2001, (EB) Nr. 1868/94, (EB) Nr. 1251/1999, (EB) Nr. 1254/1999, (EB) Nr. 1673/2000, (EEB) Nr. 2358/71 ir (EB) Nr. 2529/2001 (2), nustatoma, kad žemės išlaikymas geroje agrarinėje ir aplinkosauginėje būklėje yra žemės ūkio veikla, ir dėl to būtina patikslinti įvairius apibrėžimus.
(4)
Todėl reikėtų atitinkamai iš dalies pakeisti tiek patį Reglamentą (EEB) Nr. 571/88, tiek sprendimą, kuriame pateikiami su minėtu reglamentu susiję apibrėžimai ir paaiškinimai, t. y. Komisijos sprendimą 2000/115/EB (3).
(5)
Šiame reglamente numatytos priemonės atitinka Tarybos sprendimu 72/279/EEB (4) įsteigto Žemės ūkio statistikos nuolatinio komiteto nuomonę,
PRIĖMĖ ŠĮ REGLAMENTĄ:
1 straipsnis
Reglamento (EEB) Nr. 571/88 I priedas pakeičiamas šio reglamento I priedo tekstu.
2 straipsnis
Sprendimo 2000/115/EB I priedas iš dalies pakeičiamas taip, kaip nurodyta šio reglamento II priede.
3 straipsnis
Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2006 m. vasario 6 d.